Diari Oficial de la Generalitat Valenciana


Sumari del DOGV 7841, del 01-08-2016 (2016/6182)

ORDRE 39/2016, de 27 de juliol, de la Conselleria d'Educació, Investigació, Cultura i Esport, per la qual s'estableixen les bases reguladores de les subvencions per a les corporacions locals i entitats privades sense ànim de lucre que desenvolupen l'educació de persones adultes a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/07/27/39/dof/vci/html**

### Dades del document

Número de DOGV
:   7841

Data del DOGV
:   01-08-2016

Secció del DOGV
:   I. DISPOSICIONS GENERALS

Número del document
:   2016/6182


Data del document
:   27-07-2016

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

ORDRE 39/2016, de 27 de juliol, de la Conselleria d'Educació, Investigació, Cultura i Esport, per la qual s'estableixen les bases reguladores de les subvencions per a les corporacions locals i entitats privades sense ànim de lucre que desenvolupen l'educació de persones adultes a la Comunitat Valenciana. [2016/6182]  
ÍNDEX  
Article 1. Objecte  
Article 2. Despeses subvencionables  
Article 3. Compatibilitat de les ajudes  
Article 4. Convocatòria i procediment de concessió  
Article 5. Àmbit d'aplicació i finançament  
Article 6. Beneficiaris i Requisits  
Article 7. Obligacions dels beneficiaris  
Article 8. Cessió de dades  
Article 9. Sol·licituds  
Article 10. Documentació  
Article 11. Tramitació del procediment  
Article 12. Comissió Avaluadora  
Article 13. Distribució pressupostària i criteris de valoració  
Article 14. Resolució  
Article 15. Supòsits i criteris de modificació de la resolució  
Article 16. Règim de pagament de la subvenció  
Article 17. Justificació de les subvencions  
Article 18. Minoració i Reintegrament de la subvenció  
Article 19. Seguiment i control de les ajudes  
Article 20. Responsabilitat i règim sancionador  
  
  
PREÀMBUL  
  
La Llei 1/1995, de 20 de gener, de la Generalitat, de Formació de Persones Adultes, crea mecanismes i instruments per a afavorir la col·laboració entre l'Administració educativa, l'Administració laboral i les corporacions locals, a fi de completar i reforçar, d'una banda, l'acció formativa de les persones adultes portada a terme per la xarxa de centres de titularitat de la Generalitat i, d'un altra, la que han assumit l'Administració local i les entitats privades sense ànim de lucre.  
  
Així mateix, en el capítol IX del títol I de la Llei 2/2006, de 3 de maig, d'Educació, s'insisteix en la necessària col·laboració entre les corporacions locals i l'Administració educativa i laboral.  
Per aquest motiu, la Conselleria d'Educació, Investigació, Cultura i Esport, en l'àmbit de les seues competències, considera necessari establir les bases reguladores de les ajudes econòmiques destinades a recolzar econòmicament les corporacions locals i institucions privades sense ànim de lucre que realitzen programes formatius per a les persones adultes assenyalats en els apartats a), b), c), d) i e) de l'article 5.2 de la Llei 1/1995, de Formació de Persones Adultes.  
Aquestes ajudes tindran caràcter de subvenció, de conformitat amb el que estableix la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i amb la Llei 38/2003, de 17 de novembre, General de Subvencions, i el Reglament general de subvencions, aprovat pel Reial Decret 887/2006, de 21 de juliol.  
Les subvencions que regula esta ordre, de conformitat amb l'article 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, estan exemptes de notificació a la Comissió Europea perquè no és d'aplicació l'article 107, apartat 1, del Tractat de Funcionament de la Unió Europea, atés que les ajudes van dirigides a entitats que no exercixen activitats econòmiques i, per tant, no afecten els intercanvis comercials entre els estats membres.  
Per tot això, en virtut de la competència atribuïda per l'article 165.1 de la Llei 1/2015, abans citada, en relació amb el Decret 7/2015, de 29 de juny, del president de la Generalitat, pel qual determina les conselleries en què s'organitza l'Administració de la Generalitat, i el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, i una vegada complits els tràmits que estableix el Decret 24/2009, de 13 de febrer, sobre la forma, l'estructura i el procediment d'elaboració dels projectes normatius de la Generalitat, i conforme amb el Consell Jurídic Consultiu de la Comunitat Valenciana.  
  
  
  
ORDENE  
  
Article 1. Objecte  
1. La present ordre estableix les bases reguladores que regiran la concessió de les subvencions per a les corporacions locals i entitats privades sense ànim de lucre titulars de centres docents autoritzats per a impartir l'educació bàsica de persones adultes a la Comunitat Valenciana.  
Així mateix, les ajudes podran anar dirigides a entitats privades sense ànim de lucre que disposen d'autorització com a entitats vinculades al Centre Específic d'Educació a Distància.  
Les ajudes aniran també dirigides a les corporacions locals que col·laboren amb l'Administració educativa aportant personal o recursos econòmics als centres docents d'educació de persones adultes de titularitat de la Generalitat.  
2. Les ajudes a què fa referència l'apartat anterior contribuiran al finançament parcial de les despeses de personal docent i de despeses corrents de les entitats abans assenyalades per al sosteniment de les seues activitats d'educació de persones adultes.  
  
Article 2. Despeses subvencionables  
Les ajudes econòmiques aniran destinades al finançament parcial de:  
1. Despeses de personal docent que impartix les activitats formatives assenyalades a continuació, incloses en els programes formatius de l'article 5.2 de la Llei 1/1995, de 20 de gener, de la Generalitat, de Formació de les Persones Adultes i que figuren en els annexos I i III del Decret 220/1999, de 23 de novembre, del Govern Valencià:  
a) Grup 1, que inclourà:  
- Educació bàsica de persones adultes (cicle I i primer nivell del cicle II). (Programa formatiu A).  
- Cursos de preparació de les proves lliures per a l'obtenció del títol de graduat en Educació Secundària. (Programa formatiu B.)  
- Preparació de les proves lliures per a l'obtenció del títol de Tècnic de Formació Professional Específica. (Programa formatiu B).  
- Preparació de les proves lliures per a l'accés dels diferents graus de la Formació Professional específica. (Programa formatiu B.)  
- Preparació de les proves lliures per a l'obtenció del títol de Batxiller. (Programa formatiu B).  
- Preparació de les proves específiques d'accés a la Universitat per a les persones adultes. (Programa formatiu D.)  
- Cursos per a immigrants orientats al coneixement de les llengües oficials de la Comunitat Valenciana. (Programa formatiu E.1.)  
b) Grup 2, que inclourà:  
- Cursos de promoció dels coneixements del valencià corresponents als nivells de la Junta Qualificadora de Coneixements de Valencià. (Programa formatiu C.)  
- Cursos de capacitació tècnica en llenguatges específics preparatoris per a l'obtenció dels certificats oficials de la Junta Qualificadora de Coneixements del Valencià. (Programa formatiu C.)  
2. Despeses corrents ocasionades a la corporació local o entitat privada per al sosteniment de les activitats d'educació de persones adultes.  
3. En el cas de les entitats privades sense ànim de lucre que tinguen la consideració d'entitats vinculades al centre específic d'educació a distància, Les ajudes econòmiques aniran destinades al finançament parcial de les despeses de personal docent que impartisca les activitats formatives del grup 1.  
4. Les corporacions locals beneficiàries podran, prèvia comunicació a la direcció general concedent, subcontractar amb tercers fins al 100 % de l'import de l'actuació subvencionada, en el marc del que disposa l'article 29 de la Llei 38/2003, de 17 de novembre, General de Subvencions, en relació amb l'article 68 del Reial Decret 887/2006, de 21 de juliol, pel qual s'aprova el Reglament de desplegament de l'esmentada llei, i amb l'article 165.2.n de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
Article 3. Compatibilitat de les ajudes  
Aquestes ajudes són compatibles amb les concedides per altres administracions públiques o entitats privades destinades a la mateixa finalitat, de conformitat amb el que preveu la legislació en matèria de subvencions, sempre que la suma d'aquestes no supere el cost de l'activitat subvencionada.  
  
Article 4. Convocatòria i procediment de concessió  
El procediment de concessió d'aquestes subvencions es tramitarà en règim de concurrència competitiva i s'iniciarà d'ofici per mitjà de la publicació en el Diari Oficial de la Comunitat Valenciana de la convocatòria aprovada per resolució de la persona titular de la conselleria competent en matèria d'educació.  
  
Article 5. Àmbit d'aplicació i finançament  
1. Les bases arreplegades en aquesta ordre seran aplicables per a les successives convocatòries d'ajudes dirigides a les corporacions locals i a les entitats privades sense ànim de lucre que desenvolupen l'educació bàsica de persones adultes en l'àmbit de la Comunitat Valenciana.  
2. Les ajudes convocades es finançaran amb càrrec a les aplicacions i programes pressupostaris que s'indiquen en la convocatòria corresponent, incloses en el pressupost de la Generalitat per a l'exercici d'aplicació i dins del marc que preveuen les bases.  
3. Si la convocatòria corresponent així ho preveu, L'esmentat import podrà ser incrementat com a conseqüència d'una generació, una ampliació o una incorporació de crèdit que no comportarà una nova convocatòria, de conformitat amb el que preveu l'article 58, apartat 2, lletra a), punt quart, del Reglament de la Llei General de Subvencions. Així mateix, el dit import podrà ser minorat quan, en el marc de les polítiques d'estabilitat pressupostària i sostenibilitat financera, s'adopten mesures de no-disponibilitat que afecten els crèdits de la línia de subvenció que el finança.  
  
Article 6. Beneficiaris i requisits  
1. Podran sol·licitar aquestes ajudes les entitats assenyalades a continuació:  
a) Corporacions locals que siguen titulars de centres docents d'educació bàsica de persones adultes, degudament autoritzades per la Generalitat. Aquesta autorització, així com la titularitat del centre, es comprovarà d'ofici per la conselleria competent en matèria d'educació.  
  
b) Corporacions locals que tenen al seu municipi un centre públic d'educació de persones adultes de titularitat de la Generalitat i hi aporten personal o recursos econòmics.  
c) Entitats privades sense ànim de lucre que tinguen la consideració d'entitats vinculades al Centre Específic d'Educació a Distància, segons la resolució de la direcció general competent per la qual s'autoritza la renovació de les entitats vinculades al Centre Específic d'Educació a Distància per a cada curs escolar.  
d) Entitats privades sense ànim de lucre titulars de centres docents d'educació de persones adultes degudament autoritzats per la Generalitat. Aquesta autorització, així com la titularitat del centre, serà comprovada d'ofici per la conselleria competent en matèria d'educació.  
  
2. Així mateix, les entitats assenyalades en l'apartat anterior hauran de complir els requisits següents:  
a) Haver realitzat la contractació del personal docent i donat d'alta en la Seguretat Social des de l'inici del curs escolar.  
b) No haver subscrit ni estar prevista la subscripció d'un conveni de col·laboració amb la Generalitat per al finançament de les activitats d'educació de persones adultes desenvolupades per la corporació local o entitat privada en l'exercici corresponent.  
c) Haver presentat degudament la justificació d'aquest mateix tipus d'ajudes en la convocatòria de l'any anterior, en cas d'haver-ne resultat beneficiaris.  
d) En el cas d'entitats privades, acreditar la seua condició d'entitat sense ànim de lucre.  
e) En el cas d'entitats privades, estar al corrent de les seues obligacions tributàries i de Seguretat Social, segons el que estableix el punt 1, lletra e), de l'article 14 de la Llei 38/2003, General de Subvencions.  
  
3. Addicionalment, en cas d'impartir cursos generals de promoció de coneixements de valencià i cursos de capacitació tècnica en llenguatges específics, cada un d'aquests hauran de complir els requisits referits als continguts i a la dedicació lectiva dels cursos i a la titulació específica de valencià del professorat que s'assenyala en la normativa en vigent en la matèria.  
4. No podran obtindre la condició de beneficiaris d'aquestes subvencions les persones o entitats en els quals concórreguen alguna de les circumstàncies previstes en l'article 13, punts 2 i 3, de la Llei 38/2003, General de Subvencions.  
  
Article 7. Obligacions de les persones beneficiàries  
De conformitat amb l'article 14 de l'esmentada Llei 38/2003, les persones beneficiàries de la subvenció hauran de complir les obligacions següents:  
1. Mantindre, com a mínim, el número de docents que haja sigut considerat per a la concessió de la subvenció, així com el funcionament de les activitats d'educació de persones adultes durant els períodes lectius del curs.  
2. Justificar, davant de la conselleria competent en matèria d'educació, l'ajuda en els termes i terminis previstos en aquesta ordre i d'acord amb el que s'establisca en la convocatòria corresponent.  
3. El sotmetiment a les actuacions de comprovació a efectuar per la conselleria competent en matèria d'educació, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, aportant tota la informació que li siga requerida en l'exercici de les actuacions anteriors.  
  
4. Comunicar a la conselleria competent en matèria d'educació l'obtenció d'altres subvencions, ajudes, ingressos o recursos que financen les activitats subvencionades. Aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
5. Acreditar, amb anterioritat a dictar-se la proposta de resolució de concessió, el fet d'estar al corrent de les seues obligacions tributàries i davant de la Seguretat Social.  
6. Conservar els documents justificatius de l'aplicació dels fons rebuts, incloent-hi els documents electrònics, mentre puguen ser objecte de les actuacions de comprovació i control.  
7. Incloure en la publicitat del centre d'educació de persones adultes el fet d'estar subvencionat parcialment en aquest nivell educatiu per la conselleria competent en matèria d'educació de la Generalitat.  
  
8. Procedir al reintegrament dels fons percebuts en els supòsits previstos en aquesta ordre.  
9. Col·laborar, en coordinació amb la conselleria competent en matèria d'educació, en la planificació que la dita conselleria puga elaborar en el camp de l'educació de persones adultes.  
10. En el cas de les entitats privades sense ànim de lucre, de conformitat amb el que preveu l'article 3.2 de la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana, si el beneficiari rep una subvenció per un import superior a 10.000 euros, haurà de donar-li l'adequada publicitat, indicant que és una subvenció de la Generalitat, l'import rebut i el programa, activitat, inversió o actuació subvencionada. La difusió d'aquesta informació es realitzarà preferentment a través de les corresponents pàgines web. En cas que no disposen de pàgina web on realitzar la dita publicitat, podran complir amb la dita obligació a través del portal que pose a la seua disposició la Generalitat.  
  
  
Article 8. Cessió de dades  
La participació en les convocatòries d'ajudes regulades per aquesta ordre implicarà l'acceptació de la cessió, a favor de la Generalitat, de les dades contingudes tant en la sol·licitud presentada com, si és el cas, en la resolució de concessió, als efectes estadístics, d'avaluació i seguiment, sense perjuí del que estableix la legislació sobre propietat intel·lectual i sobre protecció de dades de caràcter personal.  
  
Article 9. Sol·licituds  
1. Les sol·licituds es formalitzaran en els models i terminis que es determinen en la corresponent convocatòria. L'incompliment del termini de presentació de sol·licituds determinarà l'exclusió de la convocatòria.  
  
2. La sol·licitud, junt amb la documentació que l'acompanye, es presentarà preferentment en el registre d'entrada de les direccions territorials competents en matèria d'educació corresponents, sense perjuí de les formes previstes en la legislació vigent en matèria de procediment administratiu comú.  
3. La convocatòria d'ajudes i subvencions podrà establir el procediment telemàtic per a la presentació i tramitació de les sol·licituds.  
  
  
Article 10. Documentació  
Junt amb la documentació específica que determine la convocatòria, els sol·licitants hauran de presentar:  
A) Documentació a presentar per tots els sol·licitants:  
1. Certificació de la resolució o l'acord adoptat per la corporació local, o declaració responsable del representant de l'entitat privada corresponent, en la qual s'incloga la sol·licitud d'ajuda. En el cas de les corporacions locals, en la certificació haurà de constar la partida pressupostària establida en el pressupost anual per al manteniment de les activitats d'educació de persones adultes.  
2. Pressupost previst d'ingressos i despeses per al funcionament de les activitats d'educació de persones adultes segons el model que es determine en la convocatòria.  
3. Certificació de la secretaria de l'entitat local o declaració responsable del representant de la titularitat de l'entitat privada en què conste la relació nominal de la totalitat de la plantilla del personal docent que imparteix, per al corresponent curs escolar, les activitats d'educació de persones adultes enquadrades en els distints programes formatius la regulació dels quals correspon a la conselleria competent en matèria d'educació, així com el fet que el personal es troba donat d'alta en el règim de Seguretat Social que li correspon, segons el model que es determine en la convocatòria.  
En el supòsit de posteriors modificacions del contracte que afecten la jornada o la duració pactada inicialment, haurà de ser aportada igualment la documentació acreditativa pertinent.  
4. Fitxes individualitzades de dedicació horària del personal docent que imparteix els distints programes d'educació de persones adultes, segons el model que es determine en la convocatòria.  
5. Model de domiciliació bancària, que està disponible en la pàgina web de la conselleria competent en matèria d'educació o en l'Orde 18/2011, de 17 de juny, de la Conselleria d'Economia, Hisenda i Ocupació, per la qual es regula la comprovació i el procediment de registre de comptes bancaris de les persones físiques i jurídiques que es relacionen econòmicament amb l'Administració de la Generalitat.  
6. Únicament per a les mancomunitats de municipis: certificació del secretari de la corporació local en què consten els municipis en què la mancomunitat imparteix activitats de formació d'educació de persones adultes.  
B) Documentació addicional a presentar només per les corporacions locals:  
1. En cas que la contractació no siga exclusiva per a impartir activitats d'educació de persones adultes, s'ha d'aportar un certificat de la secretaria de la corporació local en què es diferencien clarament les hores contractades dedicades a les dites activitats.  
2. Si la gestió de les activitats d'educació de persones adultes es realitza a través d'organismes autònoms, empreses públiques o altres ens de dret públic dependents de l'entitat local, caldrà aportar una certificació de la secretaria de la corporació local on s'acredite la titularitat d'aquesta respecte als esmentats ens públics.  
3. Si la corporació local subcontracta les accions formatives del servici d'educació de persones adultes, haurà d'aportar la documentació actualitzada que acredite la relació jurídica de la corporació local amb l'entitat que impartix la referida acció formativa (contracte i plecs preparatoris d'aquest, conveni, etc.). L'entitat haurà d'omplir l'annex corresponent d'acord amb els ingressos i gastos que figuren en el pressupost de l'entitat local per al funcionament de les accions formatives.  
  
C) Documentació addicional a presentar només per entitats privades sense ànim de lucre:  
1. Documentació acreditativa de la capacitat del firmant de la sol·licitud per a representar l'entitat (document públic o, almenys, certificació de l'acord adoptat per l'òrgan de govern que corresponga, en el qual es faculte el representant per a subscriure la petició), així com una fotocòpia compulsada del seu document nacional d'identitat (DNI) o l'autorització per a consultar-lo telemàticament.  
2. Certificat actualitzat expedit pel Registre d'Associacions, de Fundacions o d'Entitats Religioses, acreditatiu de la inscripció de l'entitat en el corresponent registre, en cas que es tracte d'una entitat d'aquest tipus. En altres casos, fotocòpia compulsada de la totalitat dels estatuts de l'entitat, visats pel registre corresponent i amb constància explícita de la inexistència d'ànim de lucre.  
  
3. Fotocòpia compulsada de la targeta de persones jurídiques i entitats en general, en què conste el CIF de l'entitat.  
4. Fotocòpia compulsada de l'Informe de Treballadors en Alta (ITA) actualitzat i, si és el cas, dels documents tc1 i tc2 o dels rebuts de pagament del règim especial de treballadors autònoms del mateix mes, on conste el personal docent. En cas d'incidències derivades de modificacions contractuals al llarg del curs escolar, s'haurà d'aportar igualment la documentació acreditativa pertinent.  
5. Certificats d'estar al corrent amb la hisenda estatal, la hisenda autonòmica i la Seguretat Social. No serà necessari aportar-los si s'autoritza la conselleria competent en matèria d'educació a reclamar-los directament. A aquest fi, es marcarà la casella corresponent de la sol·licitud.  
Tots els documents que s'aporten hauran de ser originals o fotocòpies compulsades, de conformitat amb el que preveu la legislació bàsica de procediment administratiu comú.  
  
Article 11. Tramitació del procediment  
1. De conformitat amb la legislació en matèria de procediment administratiu comú, si després de la recepció de la instància i la documentació adjunta s'observa que falten documents o dades essencials de l'expedient, la direcció territorial de conselleria competent en matèria d'educació corresponent els reclamarà a la corporació local o entitat privada sol·licitant, d'acord amb el que preveu la legislació bàsica de procediment administratiu comú. En aquest cas, la direcció territorial corresponent remetrà l'expedient, i farà constar la dita incidència a la direcció general competent en matèria de centres docents, la qual declararà l'esmentat desistiment en la resolució de la convocatòria corresponent.  
2. Una vegada complets els expedients, la Inspecció Educativa emetrà un informe, ajustat al model que li serà remés per la direcció general competent en matèria de centres docents, sobre els aspectes que es determinen en cada convocatòria.  
3. En el termini que es determine en la corresponent convocatòria, les direccions territorials remetran a la direcció general competent en matèria de centres docents els expedients complets i degudament omplits, junt amb l'informe de la Inspecció Educativa, per a la seua valoració corresponent.  
  
Article 12. Comissió avaluadora  
1. L'examen i la valoració dels expedients presentats i dels informes emesos per la Inspecció, així com la consegüent proposta de concessió i denegació de les ajudes, correspondran a una comissió avaluadora, que estarà composta per:  
a) President/a: que serà el/la subdirector/a general competent en matèria de centres docents.  
b) Vocals:  
- El/La cap del servei competent en matèria d'ajudes a l'estudi.  
- Un/a inspector/a d'Educació designat per la Inspecció General Educativa.  
- Un/a representant de la Federació Valenciana de Municipis i Províncies.  
- Un/a representant de la Federació Valenciana d'Associacions d'Alumnes d'Educació de Persones Adultes.  
- Un/a representant del professorat designat pels sindicats de l'ensenyament que formen part del Consell de Formació de Persones Adultes.  
  
- Un/a representant de la subdirecció general competent en matèria d'ordenació educativa.  
- Un/a representant de la subdirecció general competent en matèria de política lingüística.  
- El/La cap de la Secció d'Autoritzacions del servei competent corresponent a la direcció general competent en matèria de centres docents.  
  
- Els/Les caps de Secció de Centres de les direccions territorials de la conselleria competent en matèria d'educació de les respectives províncies, o funcionari/ària designat/ada per la direcció territorial corresponent.  
- Un/a funcionari/ària, nomenat/ada pel director general competent en matèria de centres docents, que exercirà les funcions de secretari/ària de la comissió, amb veu però sense vot.  
En cas de vacant, absència, malaltia o qualsevol altra causa legal, el règim de suplències serà el següent:  
- El/La president/a i el/la secretari/ària de la comissió serà substituït per un altre funcionari/àri de la direcció general competent.  
2. En el no previst en el punt anterior, la comissió se sotmetrà, quant al seu règim de funcionament, a allò que s'ha disposat per als òrgans col·legiats en la normativa de règim jurídic de les administracions públiques i del procediment administratiu comú.  
  
Article 13. Distribució pressupostària i criteris de valoració  
1. La comissió avaluadora efectuarà la valoració dels expedients presentats i l'assignació de l'import de les ajudes previstes en cada convocatòria, d'acord amb els percentatges de distribució de la dotació pressupostària segons les finalitats de l'ajuda i accions formatives objecte de la subvenció, tenint en compte els criteris de valoració i els procediments de càlcul següents:  
A) Finançament de les despeses del personal docent: 90 % de la dotació pressupostària.  
1r Grup 1: 92 % de la dotació pressupostària destinada al personal docent.  
Criteris de valoració:  
a) Nombre d'hores setmanals contractades dedicades pel professorat per a la impartició de les accions formatives d'aquest grup (HC).  
  
b) Coeficient de població (taula 1) derivat del nombre d'habitants del municipi, segons les dades del padró municipal en vigor. En el cas de mancomunitats, el nombre d'habitants s'obtindrà a partir de la mitjana aritmètica del nombre d'habitants dels municipis en què la mancomunitat imparteix activitats de formació d'educació de persones adultes (Cp).  
c) Coeficient de contractació (taula 2) derivat del tipus de relació contractual mantinguda amb el professorat per l'entitat local, directament o a través d'organismes autònoms, empreses públiques o altres ens de dret públic dependents de l'esmentada entitat, o per l'entitat privada titular del centre d'EPA (Cc).  
d) Coeficient de tipologia de l'alumnat atés pel centre d'educació de persones adultes (CTA). El dit coeficient tindrà valor 6, quan el 60 % com a mínim de l'alumnat atés pel centre d'EPA presente especials dificultats d'inserció social derivades de la seua inclusió en algun dels col·lectius assenyalats a continuació, i valor 1 en el cas de percentatge inferior a l'establit anteriorment:  
- Persones amb discapacitat de diversa classe.  
- Minories ètniques.  
- Immigrants.  
- Població juvenil amb dificultats d'inserció laboral i en risc d'inadaptació social.  
- Drogodependents en fase de deshabituació.  
- Dones en situació de risc per maltractaments, falta de suport familiar, absència de recursos personals o altres circumstàncies anàlogues.  
- Qualsevol altre col·lectiu en situació de marginació social no inclòs en els apartats anteriors.  
Procediment de càlcul:  
Punts expedient= HC \* Cp \* Cc \* CTA  
Import de la subvenció = (Dotació grup 1 / Total punts) \* Punts expedient  
2n Grup 2: 8 % de la dotació pressupostària destinada al personal docent contractat.  
Criteris de valoració:  
Nombre de cursos de valencià impartits dels diferents nivells, segons la tipologia establida en la normativa corresponent, en horaris diferenciats, sempre que complisquen els requisits establits.  
Límit màxim de cursos a subvencionar: 7 cursos i mòdul màxim 2.600 euros per curs.  
Procediment de càlcul:  
Import subvenció = (Dotació Grup 2 / Total cursos) \* Nre. de cursos expedient  
  
TAULA 1. COEFICIENT DE POBLACIÓ  
  
Població municipi Coeficient  
Fins a 2.000 habitants 3,5  
De 2.001 a 5.000 habitants 3  
De 5.001 a 10.000 habitants 2,5  
De 10.001 a 15.000 habitants 2  
De 15.001 a 20.000 habitants 1,5  
De 20.001 a 30.000 habitants 0,5  
Més de 30.000 habitants 0,25  
  
  
TAULA 2. COEFICIENT DE CONTRACTACIÓ  
  
Tipus de relació contractual Coeficient  
Funcionari/ària de carrera o personal laboral fix 1  
Laboral fix/a discontinu/a 0,75  
Laboral temporal o funcionari/a interí/ina 0,50  
Prestació de serveis o contracte administratiu 0,10  
  
B) Finançament d'altres despeses corrents: 10 % de la dotació pressupostària.  
L'assignació de les ajudes per a aquesta finalitat es realitzarà d'acord amb el procés següent:  
1r Les sol·licituds que incloguen personal no docent en este apartat rebran una assignació, com a mòdul mínim, de 301 euros.  
2n La dotació pressupostària restant assignada a aquest apartat es repartirà segons els criteris de baremació i els procediments de càlcul que figuren a continuació:  
Criteris de baremació:  
a) Existència de personal no docent adscrit al servei d'educació de persones adultes, amb valoració del tipus de personal i de la seua dedicació total o a temps parcial a l'esmentat servei (fins a 6 punts), segons la distribució següent (TP):  
b) Pressupost previst per les despeses corrents durant l'últim trimestre de l'exercici anterior i els tres primers trimestres de l'exercici de la convocatòria per part de la corporació local o entitat privada sol·licitant d'ajuda en aquest apartat (fins a 1 punt).  
  
IMPORT PRESSUPOST PREVIST PUNTUACIÓ  
Inferior a 1.503 euros 0  
1.503 - 3.005 euros 0,25  
3.005,01 - 6.010 euros 0,50  
6.010,01 - 12.020 euros 0,75  
Superior a 12.020 euros 1  
  
Procediment de càlcul:  
Punts expedient = TP + Punts pressupost de despeses corrents  
Import subvenció = (Dotació pressupostària despeses corrents / Total punts) \* Punts de l'expedient.  
2. Cap corporació local o entitat privada podrà rebre per a la totalitat dels apartats previstos, en concepte d'ajuda econòmica per al manteniment durant l'exercici corresponent de les activitats d'educació de persones adultes una quantitat superior a la menor de les següents:  
  
a) 67.000 euros.  
b) L'ajuda sol·licitada per l'entitat.  
c) El 75 % de la diferència entre el total d'ingressos que haja previst liquidar l'entitat i el total de despeses que haja previst efectuar per al manteniment de les activitats d'educació de persones adultes durant l'últim trimestre de l'exercici anterior i els tres primers trimestres de l'exercici de la convocatòria.  
3. Quan l'assignació tècnica resultant de l'aplicació del barem siga superior als límits esmentats en l'apartat anterior, s'assignarà directament l'import del corresponent límit al sol·licitant en qui concórrega la circumstància descrita. La quantitat sobrant es distribuirà aplicant els criteris de valoració assenyalats per al grup 1 que encara no hagen arribat a aquests límits, i així successivament, fins que no quede cap quantitat per repartir.  
  
Article 14. Resolució  
1. Una vegada realitzada la proposta de la comissió avaluadora sobre l'adjudicació de quantitats i la denegació de subvenció a les institucions que no complisquen els requisits previstos en aquesta ordre i en la corresponent convocatòria, l'òrgan instructor del procediment emetrà un informe de conformitat i elevarà al director general competent en matèria de centres docents la proposta perquè resolga per delegació del conseller.  
En tot cas, la denegació de la subvenció ha de ser motivada i les raons s'han de fer constar en la resolució d'adjudicació.  
2. La resolució a què fa referència aquest article ha de ser dictada i publicada en el termini màxim de sis mesos mesos a comptar des de la finalització del termini de presentació de sol·licituds. En el cas que transcorregut este termini no se haja dictat cap resolució, les sol·licituds presentades es consideraran desestimades per silenci administratiu, sense perjuí de l'obligació de l'Administració de resoldre, de conformitat amb el que disposa la legislació de procediment administratiu comú.  
  
3. L'esmentada resolució serà publicada en el Diari Oficial de la Comunitat Valenciana, d'acord amb el que estableix l'article 18 de la Llei 38/2003, General de Subvencions.  
  
Article 15. Supòsits i criteris de modificació de la resolució  
La modificació o alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.  
  
Article 16. Règim de pagament de la subvenció  
Les subvencions a què fa referència aquesta ordre se satisfaran de la manera següent:  
1. Corporacions locals  
En virtut del que preveu l'article 171 de la Llei 1/2015, d'Hisenda Pública, del Sector Públic Instrumental i de Subvencions, les ajudes econòmiques de la present convocatòria se satisfaran a les corporacions locals beneficiàries d'acord amb el règim següent:  
a) Un 30 % de la subvenció concedida, una vegada resolta la convocatòria.  
b) El 70 % restant, quan el beneficiari justifique la totalitat de la subvenció en els termes establits en la base següent.  
2. Entitats privades sense ànim de lucre  
Les ajudes econòmiques concedides se satisfaran a les entitats privades sense ànim de lucre beneficiàries quan justifiquen la subvenció en els termes establits en l'article següent.  
  
Article 17. Justificació de les subvencions  
1. Una vegada publicada la resolució de concessió de subvenció, els beneficiaris hauran de presentar la documentació justificativa en el termini de 10 dies hàbils a comptar de l'endemà de la publicació de la resolució de concessió en el Diari Oficial de la Comunitat Valenciana. La no-presentació de la justificació en el termini establit donarà lloc a la pèrdua de la subvenció.  
2. Per a la percepció de la subvenció, els beneficiaris han de justificar, davant de la direcció general competent en matèria de centres docents, les despeses i la destinació d'aquestes en la forma establida a continuació:  
A) Corporacions locals  
La justificació de la subvenció concedida es realitzarà mitjançant la presentació d'un certificat de la secretaria o de la intervenció de l'entitat local en què conste:  
- Una relació detallada i comprensiva de la totalitat dels ingressos, despeses i obligacions generats pel manteniment del centre d'educació de persones adultes imputables a l'últim trimestre de l'exercici anterior al que se sol·licita l'ajuda i els tres primers trimestres de l'exercici per al qual se sol·licita l'ajuda.  
- El fet d'haver realitzat el depòsit i la custòdia dels justificants originals en la intervenció i tresoreria de la corporació local, i que estiguen a disposició dels òrgans gestors de la conselleria competent en matèria d'educació perquè realitzen les comprovacions i requeriments que siguen necessaris.  
En tot cas, no es podrà abonar una quantia superior a la diferència entre el total d'ingressos i el total de despeses que haja justificat per al manteniment de les activitats d'educació de persones adultes durant l'últim trimestre de l'exercici anterior i els tres primers trimestres de l'exercici de convocatòria.  
B) Entitats privades sense ànim de lucre  
La justificació de la subvenció concedida es realitzarà mitjançant l'aportació de la documentació següent:  
- Declaració responsable del titular de l'entitat en què conste una relació detallada i comprensiva de la totalitat dels ingressos, despeses i obligacions generats pel sosteniment de les activitats d'educació de persones adultes imputables l'últim trimestre de l'exercici anterior i els tres primers trimestres de l'exercici de la convocatòria. En aquest cas, també serà aplicable el que preveu l'últim paràgraf de l'apartat anterior.  
  
- Documentació de caràcter econòmic que justifique, per un import igual o superior a la subvenció concedida, les despeses de personal docent contractat que impartisca els distints programes formatius, així com altres despeses corrents per al funcionament de les activitats d'educació de persones adultes durant l'últim trimestre de l'exercici anterior al que se sol·licita l'ajuda i els tres primers trimestres de l'exercici per al qual se sol·licita l'ajuda.  
C) Entitats vinculades al Centre Específic d'Educació a Distància.  
  
La justificació de la subvenció concedida es realitzarà mitjançant l'aportació de la documentació següent:  
- Declaració responsable del titular de l'entitat en què conste una relació detallada i comprensiva de la totalitat dels ingressos, despeses i obligacions generats pel sosteniment de les activitats dels programes formatius del grup 1 d'educació de persones adultes imputables a l'últim trimestre de l'exercici anterior al que se sol·licita l'ajuda i els tres primers trimestres de l'exercici per al qual se sol·licita l'ajuda. Serà també en aquest cas aplicable el que preveu l'últim paràgraf de l'apartat A).  
- Documentació de caràcter econòmic que justifique, per un import igual o superior a la subvenció concedida, les despeses de personal docent contractat que impartisca els programes formatius del grup 1 durant l'últim trimestre de l'exercici anterior al que se sol·licita l'ajuda i els tres primers trimestres de l'exercici per al qual se sol·licita l'ajuda.  
  
Tots els documents que s'aporten han de ser originals o fotocòpies compulsades.  
La justificació de la subvenció ha de fer-se d'acord amb les instruccions i utilitzant els annexos que estaran a disposició dels interessats en la pàgina web de la Conselleria en matèria competent en Educació.  
  
  
Article 18. Minoració i reintegrament de la subvenció  
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats podrà donar lloc a la modificació de la resolució de concessió o minoració de les ajudes.  
2. L'incompliment per l'entitat beneficiària de qualsevol dels requisits, condicions i la resta de circumstàncies que van donar lloc a l'atorgament de la subvenció donarà lloc a la incoació del corresponent procediment que podrà finalitzar, si és el cas, amb la obligació de reintegrar les quantitats percebudes i l'exigència de l'interés de demora de conformitat amb el que disposa l'article 37 de la Llei General de Subvencions.   
  
3. L'òrgan competent per a instruir i resoldre els expedients de minoració i/o reintegrament serà la direcció general competent en matèria de centres docents.  
4. En la tramitació del procediment es garantirà, en tot cas, el dret de l'interessat al tràmit d'audiència.  
5. Les quantitats que s'hagen de reintegrar tindran la consideració d'ingressos de dret públic, als efectes del procediment aplicable per al seu cobrament.  
  
Article 19. Seguiment i control de les ajudes  
1. La comprovació administrativa de la justificació documental de la subvenció concedida es realitzarà mitjançant la revisió de la documentació que a aquest efecte s'ha establit en les presents bases.  
2 El seguiment de les ajudes concedides és competència de la direcció general competent en matèria de centres docents, que establirà els procediments adequats per a fer-ho, i podrà designar també els òrgans o comissions que considere oportuns per a realitzar-ho, segons els termes establits en l'article 169.3 de la Llei 1/2015, citada anteriorment.  
  
3 Quan en l'exercici de les funcions d'inspecció o control es deduïsquen indicis de la incorrecta obtenció o destinació de la subvenció o ajuda percebuda, els agents encarregats de la seua realització podran acordar la retenció de factures, documents equivalents o substitutius i de qualsevol document relatiu a les operacions en què es manifesten aquests indicis.  
  
Article 20. Responsabilitat i règim sancionador  
Les entitats i persones beneficiàries de subvencions quedaran sotmeses a les responsabilitats i règim sancionador regulat en el capítol IV, del títol X, de la Llei 1/2015, d'Hisenda Pública, del Sector Públic Instrumental i de Subvencions, per la comissió de les infraccions administratives previstes en la normativa bàsica estatal.  
  
  
DISPOSICIÓ ADDICIONAL  
  
Única. No incidència pressupostària  
La present ordre no té cap incidència pressupostària.  
  
DISPOSICIONS FINALS  
  
Primera. Instruccions de desplegament  
Es faculta la direcció general competent en matèria de centres docents perquè, en l'àmbit de les seues competències, dicte les instruccions i adopte les mesures necessàries per al desplegament i l'aplicació d'aquesta ordre.  
  
Segona. Delegació de competències  
1. Es delega en la persona titular de la direcció general competent en matèria de centres docents la facultat de concedir o denegar aquestes ajudes i se l'autoritza perquè dicte les resolucions necessàries per a l'execució d'aquesta ordre.  
2. Així mateix, es delega en la persona titular de la direcció general competent en matèria de centres docents la resolució dels expedients de reintegrament que siguen pertinents, les resolucions de desistiment i se l'autoritza per a l'ampliació dels terminis de presentació d'instàncies i justificacions quan es considere aconsellable per al desplegament i l'execució d'aquesta ordre, d'acord amb el que preveja la normativa aplicable en matèria de procediment administratiu comú.  
  
Tercera. Entrada en vigor  
La present ordre entrarà en vigor l'endemà de la publicació en el Diari Oficial de la Comunitat Valenciana.  
  
València, 27 de juliol de 2017  
  
El conseller d'Educació, Investigació, Cultura i Esport  
VICENT MARZÀ IBÁÑEZ


Còpia Permalink ELI